דף מספר 2 – הדחת קטין לשימוש בסם

לפניכם סעיפים מפקודת הסמים המסוכנים הנוגעים למי שגרם לקטין להשתמש בסמים. (הסעיפים נערכו ע"מ להקל על הקריאה. ניתן למצוא הנוסח המלא באינטרנט.)

אחרי כל סעיף מופיעות שאלות מחשבה (רובן די קשות). נסו לענות עליהן ביחד ולוודא שאתם מבינים את החוק.

**21. הדחת קטין לסמים מסוכנים**

(א) העושה אחת מאלה, דינו - מאסר עשרים וחמש שנים:

(1) נותן לקטין סם מסוכן;

(2) בהיותו אחראי לקטין מניח לו להשיג סם מסוכן או להשתמש בו;

(3) משדל קטין להשיג סם מסוכן או להשתמש בו.

ב) לעניין סעיף זה, "אחראי לקטין" - הורה, לרבות הורה חורג, מאמץ, אפוטרופוס או מי שהקטין נמצא במשמורתו או בהשגחתו.

שאלה 1: מה ההבדל בין סעיף (1) וסעיף (3), לבין סעיף (2)? איזו אחריות מוגברת סעיף (2) מטיל על הורים או אחראים לקטין?

**23. דרכי ביצוע**

לעניין מעשה לפי סעיף 21 אין נפקא מינה (אין זה משנה) -

(1) אם הקטין ידע שהוא משתמש בסם מסוכן או לא ידע על כך;

(2) פרט לגבי פיסקה (3), אם הנאשם פנה אל הקטין או הקטין אליו.

שאלה 2: דני בן ה-14 ראה נער בן 17 שואף אבקה לבנה בגן ציבורי בשעות לילה. דני שאל אותו מה הוא עושה וביקש לנסות גם הוא. האם ניתן להאשים את הנער בהדחת קטין לשימוש בסם מסוכן? מה הוא יטען להגנתו?

**24. חזקות**

חזקה על אדם שעבר אחת העבירות לפי סעיף 21 אם עשה אחת מאלה:

(1) נתן לידי קטין או לאחר בשבילו כלי הנועד לשימוש בסם מסוכן;

(2) הזמין קטין למקום שבו רגילים להשתמש בסמים מסוכנים;

(3) הזמין קטין למקום שבו יכול הקטין להשיג סם מסוכן או להשתמש בו;

שאלה 3: האם זו עבירה לתת לקטין 'באנג'? להזמין קטין למסיבת אסיד?

**25. מאסר חובה**

מי שהורשע בעבירה לפי סעיף 21 או בניסיון לעבירה כאמור או בשידול לעבירה כאמור, יוטל עליו עונש מאסר, אם כעונש יחיד ואם בצירוף לעונש אחר, אך לא יוטל עליו מאסר על תנאי בלבד ולא יינתן עליו צו-מבחן.

שאלה 4: משמעות הסעיף הזה היא, שמי שהורשע בהדחת קטין לסמים מסוכנים, לא יכול לקבל עונש של מאסר על תנאי או של קנס בלבד – הוא חייב לקבל מאסר בפועל.

יש רק עוד סעיף אחד בחוק שיש עליו 'עונש מינימום'. נסו לנחש מהו הסעיף הנוסף ומדוע נקבע עונש מינימום לעבירת הדחת קטין.